text: Dagbladenes oplag rasler ned
  11 januar 2011 kl. 17.43
  Oplagstallene for papiraviserne falder drastisk. Alene Vejle Amts Folkeblad og Fredericia Dagblad har på et år tabt 9,5 procent af oplaget.
  - Det er beklageligt, og det er vi ikke tilfredse med, siger direktør og redaktør Alex Pedersen, Vejle Amts Folkeblad og Fredericia Dagblad, i en kommantar til Dansk Oplagskontrols nyeste tal.
  
  Vintevejr kostede dyrt
  Nedgangen i oplagstallet kommer ovenpå et par turbulente år, med million-underskud og redaktionelle fyringer.
  Ifølge den administrerende direktør var det især første kvartal sidste år, der kostede abonnenter. Han mener, det var problemer med at få avisen delt ud i det hårde vintervejr, der fik 1.500 til at sige deres abonnement op.  Og mange af dem er ikke vendt tilbage.
  
  Vil ikke avise fusion
  Men det voldsomme fald er standset, mener Alex Pedersen.
  - Vore egne tal viser, at i de sidste tre kvartaler sidste år er kurven fladet ud, og vi har kun mistet en pct siden. Det er vi rimeligt tilfredse med. 
  Direktøren tør love, at avisen ikke lukker. Men en fusion kan blive løsningen på krisen.
  - Vi er åbne for alle muligheder.
  
  Såp meget tabte de regionale aviser
  Horsens Folkeblad har tabt 5,1 procent af oplaget fra november 2009 til november 2010, fremgår det af de ikke reviderede tal fra Dansk Oplagskontrol.
  JydskeVestkysten er blandt de aviser, der klarer sig bedst, men avisen har alligevel tabt fire procent af oplaget på et år.
  Vejle Amts Folkeblad og Fredericia Dagblad har et oplag på 17.064.
  Horsens Folkeblad sælger 13.902 aviser dagligt.
  JydskeVestkysten har et oplag på 61.319.
  
  Flere lukningstruede
  Professor Anker Brink Lund mener, at fem til seks af landets 32 dagblade er lukningstruede.
  I et indlæg i Berlingske Tidende konstaterer han:
  - Det er ikke noget, man kan læse om i de lokale dagblade. De går stille med dørene og håber, at de holder den nuværende bestyrelses tid ud.
  Senest er landets mindste dagblad, Kjerteminde Avis, lukket.
  Det samlede dagbladsoplag er faldet fra 1.043.937 til 984.995, et fald på 5,6 procent.
  De kontrollerede oplagstal kommer til marts.
  